Virallinen lehti nro C 080 , 16/03/1998 s. 0299



A4-0021/98 Päätöslauselma tilintarkastustuomioistuimen erityiskertomuksesta N:o 5/97 yhteisön viljakauppaan liittyvien vientitukien, erityisten tuontijärjestelmien ja alueellisten tukijärjestelmien hoidosta sekä komission vastaukset (C4-0351/97) Euroopan parlamentti, joka - ottaa huomioon tilintarkastustuomioistuimen erityiskertomuksen N:o 5/97 (C4-0351/97) ((EYVL C 159, 26.5.1997, s. 1.)), - ottaa huomioon EY:n perustamissopimuksen 188 c artiklan 4 kohdan 2 alakohdan, - ottaa huomioon talousarvion valvontavaliokunnan mietinnön ja maataloutta ja maaseudun kehittämistä käsittelevän valiokunnan lausunnon (A4-0021/98), A. ottaa huomioon, että vuodesta 1991 vuoteen 1994 viljan viennistä maksettiin vientitukea yhteensä 11 043 miljoonaa ecua; ottaa huomioon lukuisille jäsenvaltioiden toimijoille maksettujen määrärahojen mittakaavan ja sen, että niillä on todellinen vaikutus edunsaajayritysten toimiin sekä jäsenvaltioiden taloudelliseen toimintaan, B. katsoo nämä olosuhteet huomioon ottaen, että komission olisi yhteistyössä jäsenvaltioiden kanssa pyrittävä toteuttamaan mahdollisimman pikaisesti toimenpiteet, jotka ovat välttämättömiä tilintarkastustuomioistuimen erityiskertomuksessa N:o 5/97 havaittujen porsaanreikien ja puutteiden korjaamiseksi; 1. Pahoittelee, että jalostusta koskevat peruskertoimet ovat säilyneet muuttumattomina 24 vuotta, mikä on aiheuttanut huomattavia lisäkustannuksia Euroopan unionin talousarvioon; 2. Kehottaa komissiota - perimään maltaille aiheettomasti maksetut määrät takaisin, koska vietävien maltaiden alkuperä oli jätetty tarkistamatta - selventämään määräyksiä, jotka koskevat rehuseosten kelpoisuutta saada vientitukea; 3. Kehottaa komissiota pitämään ensisijaisena maataloustuotteiden vientitukien järjestelmän soveltamista koskevista yhteisistä yksityiskohtaisista säännöistä annetun asetuksen (ETY) N:o 3665/87 ((EYVL L 351, 14.12.1987, s. 1.)) kodifiointia, jotta yhdenmukaistettaisiin ja parannettaisiin viljalle viennin yhteydessä suoritettavien fyysisten tarkastusten laatua; 4. Kehottaa komissiota panemaan täytäntöön yhdessä jäsenvaltioiden kanssa aidon yhteensovittamispolitiikan, joka koskee tarkastuksia, joita asianomaiset kansalliset viranomaiset tekevät monikansallisille yrityksille, ja tiedottamaan parlamentille aikaansaaduista tuloksista; 5. Pyytää tilintarkastustuomioistuimen huomautusten mukaisesti, että kolmansista maista tuleva maissi saatetaan Portugalin markkinoille siten, että se ei häiritse yhteisön tuotantoa eikä siitä aiheudu ylimääräisiä menoja talousarvioon; 6. Katsoo tilintarkastustuomioistuimen huomautusten perusteella, että POSEIMA-järjestelmän uudistus on välttämätön ja että siinä olisi otettava erityisesti huomioon saarten väliset kuljetustarpeet; 7. Kehottaa komissiota noudattamaan täysipainoisesti komission ja parlamentin tätä asiaa koskevaa syyskuussa 1996 tehtyä sopimusta odoteltaessa uusien toimielinten välisten komitologianeuvotteluiden käynnistymistä; 8. Kehottaa komissiota laatimaan mietinnön seurauksista, jotka ovat pääteltävissä tilien tarkastamis- ja hyväksymismenettelyjä koskevista tilintarkastustuomioistuimen johtopäätöksistä; tämä olisi tehtävä niin hyvissä ajoin, että seuraukset voidaan ottaa huomioon tehtäessä päätöksiä Euroopan parlamentin vastuuvapauden myöntämisestä tilien tarkastamisesta ja hyväksymisestä; 9. Kehottaa puhemiestään välittämään tämän päätöslauselman komissiolle, neuvostolle ja tilintarkastustuomioistuimelle.